În data de 12.03.2024 a fost depus contractul Climatic (Climate City Contract) al municipiului Suceava, în cadrul Programului Horizon Europe - Misiunea "Orașe inteligente și neutre din punct de vedere al impactului asupra climei până în 2030". Anunțul a fost făcut de primarul Sucevei, Ion Lungu, care a precizat că documentele depuse au fost finalizate și asumate în parteneriat cu Universitatea "Ștefan cel Mare" Suceava, reprezentanți ai mediului de afaceri, operatori locali de servicii publice și societatea civilă.
Proiectele depuse vizează:
- Reabilitarea și creșterea eficienței energetice a clădirilor publice și rezidențiale;
- Reabilitarea sistemului de transport și distribuție a energiei termice;
- Utilizarea surselor de energie alternativă pentru iluminat public;
- Creșterea gradului de reciclare a deșeurilor provenite din construcții;
- Producerea de energie din surse alternative;
- Eficientizarea sistemului de colectare selectivă și reciclare a deșeurilor;
- Extinderea sistemului de transport public electric în Zona metropolitană;
- Sisteme inteligente de management al traficului;
- Reabilitare pădure parc Șipote și Zamca;
- Stații de încărcare pentru vehicule electrice.
"În urma implementării acestor proiecte urmărim creșterea calității vieții în orașul nostru. Contractul climatic prevede propuneri de proiecte în valoare de aproximativ 400.000.000 euro", a precizat edilul Sucevei, Ion Lungu.
În cadrul acestui program european de "Orașe inteligente și neutre climatic", din România au fost selectate 3 orașe, respectiv București, Cluj-Napoca și Suceava.